Stefano Sensi

**Stefano Sensi** (lindur më 5 gusht 1995) është një futbollist profesionist italian i cili luan si mesfushor për klubin italian Monza.

Ai e nisi karrierën si profesionist me Cesenën në vitin 2013 dhe më pas u huazua për dy sezone te San Marino, para se të rikthehej në klub sërisht. Ai u transferua te Sassuolo në janar 2016 por u huazua menjëherë te Cesena deri në përfundim të sezonit. Ai u bë zyrtarisht pjesë e Sassuolos në verë.

## Karriera me klube
### Vitet e para
I lindur në Urbino të Marches, Sensi nisi të luante futboll me klubin lokal Urbania në moshën gjashtë vjeç. Gjatë kohës së tij atje, ai luajti me vëllain e tij më të madh. Te Urbania, Sensi u zbulua nga një skaut i Riminin, i cili e bëri atë pjesë të ekipit të të rinjëve në vitin 2007. Ai qëndroi tre vite te Rimini, duke u larguar në përfundim të sezonit 2009–10 pasi klubi njoftoi falimentimin, duke lënë të lirë të gjithë lojtarët. Sensi më pas u bë pjesë e akademisë së të rinjëve të klubit rival Cesena.

### Cesena
Sensi e nisi karrierën si profesionist me Cesenën, duke u përfshirë për herë të parë në ekipin e parë më 28 nëntor 2012 për një ndeshje të raundit të katërt të Coppa Italias kundër Atalantës, e cila fitoi 3–1 në Stadio Atleti Azzurri d'Italia.

Më 23 korrik 2013, ai ishte një nga pesë lojtarët e Cesenës që kaluan te San Marino Calcio, në rastin e tij në formë huazimi me mundësi të bashkpronësisë. Ai bëri debutimin e tij si profesionist më 8 shtator, duke luajtur 90 minuta të plota në humbjen 2–0 në transfertë kundër  Reggianës në Lega Pro Seconda Divisione. Një javë më vonë Sensi regjistroi golin e parë për klubin, duke shënuar me një gjuajtje në hyrje të zonës kundërshtare për të vulosur fitoren 2–0 ndaj Comos në Stadio Olimpico. Më 16 mars 2014, ai ishte një nga tre lojtarët San Marinos që u përjashtuan me karton të kuq në distatën 2–0 në transfertë kundër Cremoneses. Sensi zhvilloi 26 ndeshje në sezonin e tij të parë si profesionist, duke shënuar edhe në ndeshjen e fundit, një barazim 2–2 kundër Vicenzës më 4 maj.

San Marino nuk e ushtroi të drejtën për t'a blerë Sensin përfundimisht, por më 7 korrik 2014, ata e morën lojtarin në huazim për një tjetër sezon. Më 8 shtator, në ndeshjen e dytë të sezonit të ri, Sensi u përjashtua me karton të kuq në kohën shtesë të humbjes 2–1 kundër Pontederës. Ai e mbylli me 33 ndeshje dhe 8 gola sezonin që pa ekipin të binte në Serie D; nga këto 8 gola, dy i shënoi në fitoren 3–2 në shtëpi kundër L'Aquilas, në një ndeshje ku ai u ndëshkua sërisht me karton të kuq.

Sensi u rikthye te Cesena për sezonin 2015–16, duke debutuar zyrtarisht më 20 gusht në fitoren 4–1 kundër Catanias në raundin e tretë të Coppa Italias. Më 5 shtator, në debutimin e tij në kampionat, Cesena fitoi 2–0 kundër Brescias në Stadio Dino Manuzzi në ndeshjen e parë të Serie B. Sensi shënoi golin e parë më 3 tetor, një penallti në fitoren minimale 1–0 kundër Livornos.

### Sassuolo
Më 13 janar 2016, Sensi u ble nga Sassuolo i Serie A. Megjithatë, ai i shpenzoi gjashtë muajtë e parë të kontratës në huazim te Cesena. Ai u rikthye te Sassuolo në korrik 2016 para fillimit të sezonit të ri 2016–17, duke debutuar në Serie A në disfatën 1–0 në transfertë ndaj Palermos në ndeshjen hapëse ku ai luajti 90 minuta të plota. Goli i tij i parë në elitë erdhi në tetor 2016 në një fitore 2–1 kundër ekipit të sapongjitur Crotone. Seni e mbylli sezonin e parë në Stadiumin Mapei duke luajtur 19 bdeshje në të gjitha kompeticionet, duke shënuar vetëm një herë. Në sezonin 2017–18, ai shënoi dy gola në 17 ndeshje në kampionat. Sensi ishte një nga protagonistët e ekipit në sezonin 2018–19 nën drejtimin e trajnerit Roberto De Zerbi, duke regjistruar 30 ndeshje dhe dy gola në kampionat dhe kupë.

### Internazionale
Më 2 korrik 2019, klubi tjetër i Serie A Inter njoftoi se kishte siguruar transferimin e Sensit nga Sassuolo në formë huazimi një-vjeçar me të drejtë blerje. I gjithë transferimi kushtoi 25 milion €. Sensi bëri debutimin e tij zyrtar me ekipin më 26 gusht në fitoren 4–0 kundër Lecces në ndeshjen hapëse të kampionatit, si dhe u zëvëndësua më pas në pjesën e dytë nga Roberto Gagliardini.

Më 17 shtator, Sensi bëri debutimin e tij në UEFA Ligën e Kampionëve në barazimin 1–1 kundër Slavia Pragës në fazën e grupeve; gjuajtja e tij nga goditja e lirë përfundoi në traversë dhe më pas te Nicolò Barella për golin e vetëm të *Zikaltërve*. Duke nisur nga janari, Sensi pësoi disa dëmtime që bënë që ai të humbiste pjesën e mbetur të sezonit.

Më 31 gusht 2020, Interi ushtroi të drejtën e blerjes së kartonit të Sensit dhe ai firmosi një kontratë katër-vjeçare. Një problem muskular me ekipin kombëtar bëri që ai të qëndronte jashtë fushave deri në fund të muajit nëntor. Pas rikthimit, ai vuajti për të gjetur vazhdimësinë, duke pësuar një tjetër lodhje muskulare në shkurt 2021 që e la jashtë për dy muaj të tjerë. Sensi u rikthye si titullar më 7 prill në fitoren 2–1 kundër Sassuolos. Pasi luajti në të gjitha ndeshjet e mbetura të kampionatit, ai u dëmtua sërisht në ndeshjen e javës së fundit kundër Udineses, ku Interi festoi titullin e 19të kampion.

### Monza
Më 8 gusht 2024, Sensi kaloi te Monza si transferim përfundimtar, duke firmosur një kontratë për sezonin 2024–25.

## Karriera ndërkombëtare
Sensi ka përfaqsuar ekipet e moshave të Italisë, fillimisht duke luajtur dy ndeshje me ekipin nën-17, e më pas duke dubutuar me ekipin nën-20 në barazimin 2–2 kundër Polonisë më 7 tetor 2015. Më 26 mars 2019, Sensi shënoi golin e parë për ekipin kombëtar në suksesin në shtëpi kundër Lihtenshtajnit në një ndeshje kualifikuese të UEFA Euro 2020.

## Stili i lojës
Një ish mesfushor ofensiv ose qëndror, me vizion të dalluar, teknikë të mirë dhe instikt goli, Sensi tani funksionon në një rol mesfushori mbrojtës ose krijues për ekipin e tij. Sensi është i aftë të luajë edhe në pozicione të tjera të mesfushës dhe sulmit, dhe ndonjëherë është aktivizuar si anësor ose sulmues i dytë. I konsideruar si një nga talentet më premtues të gjeneratës së tij në futbollin italian, Sensi ka tërhequr vëmëndjen e shumë klubeve të mëdha evropiane, kjo falë stilit të lojës, qëndrueshmërisë, fizikut të vogël, dhe qëndrës së vogël të gravitetit, duke bërë që të krahasohet me lojtarë si Marco Verratti dhe Andrea Pirlo, edhe pse Sensi personalisht ka deklaruar se ndikimi i tij më i madh ka qënë mesfushori spanjoll Xavi. Sensi është vlerësuar gjithashtu edhe nga trajneri i ekipit kombëtar Roberto Mancini, i cili e përshkroi lojtarin si "të mirë, me dhunti teknike dhe të shpejtë", duke shtuar se "ai ka karakter." Pavarësisht fizikut të vogël, që nuk i jep shumë mundësi të fitojë duele fizike për zotërimin e topit, ai është i saktë në aspektin mbrojtës për shkak të inteligjencës taktike dhe interpretimit të hapsirës.

## Statistikat e karrierës
### Klube
### Kombëtarja
### Golat me kombëtaren
. *Rezultatet e Italisë të listuara të parat, kolonat e golave tregojnë rezultatin pas çdo goli të shënuar nga Sensi.*

## Shënime
## Referime 
## Lidhje të jashtme
*Stefano Sensi te TuttoCalciatori.net 
*Profili te FIGC.it